《风流子 其一》
清代·俞士彪

阿娇新贮屋，风流客、真个忒疏狂。记因怕夜寒、悬罗作帐，还愁风冷，剪纸糊窗。

更多事，代开青玉镜，为叠镂金箱。翠阁树阴，正宜凭眺，绣帘日暖，恰好梳妆。

情知终无济，争无奈、此际扰乱痴肠。欲诉从前密意，却倩谁将。

想綵毫入梦，画眉有分，玉梭纵拒，折齿何妨。听着回廊步屧，更惹思量。

作者简介：原名佩，字季瑮，浙江钱塘（今杭州市）人。诸生，曾官崇仁县丞。与毛先舒、徐士俊、丁澎、毛奇龄、张台柱、洪升等唱和。著有《玉蕤词钞》。